Hans Trass

Hans-Voldemar Trass (2. mai 1928 Tallinn – 14. veebruar 2017Suri akadeemik Hans-Voldemar Trass Tartu Postimees, 14. veebruar 2017.) oli eesti botaanik (lihhenoloog), Eesti Teaduste Akadeemia liige (alates 1975).

Elukäik
Ta lõpetas aastal 1947 Tallinna 10. Keskkooli ja aastal 1952 Tartu Riikliku Ülikooli bioloogina, järgnes samas aspirantuur ja kandidaadiväitekirja kaitsmine 1955. aastal teemal „Lääne-Eesti madalsoode floora ja taimkate“. Doktoriväitekirja „Eesti lihhenofloora analüüs“ kaitses H.-V. Trass 1969. aastal V. Komarovi nimelise Botaanika Instituudi juures Leningradis.

1955. aastal algas H.-V. Trassi töö õppejõuna Tartu Riikliku Ülikooli taimesüstemaatika ja geobotaanika kateedri (hilisem nimetus botaanika ja ökoloogia instituut) õppejõuna. Aastatel 1956–1991 oli ta instituudi juhataja ning kuni emeriteerumiseni 1994. aastal samas kateedris erakorraline professor.Hans-Voldemar Trass Eesti Teaduste Akadeemia kodulehel. Ta on olnud Eesti Looduseuurijate Seltsi president (1964–1973, 1985–1991).

Eesti NSV Teaduste Akadeemia korrespondentliikmeks valiti ta 1975. aastal ja 1989. aastal nimetati Eesti Teaduste Akadeemia akadeemikuks.Eesti Teaduste Akadeemia liikmeskond II : 1938-1998. Tallinn, 1998, lk 124-125.

 Teadustegevus 
H.-V. Trassi teadusuuringud on käsitlenud üldbotaanikat, geobotaanikat, taimeökoloogiat, taimegeograafiat, lihhenoloogiat ja bioloogia ajalugu. Ta juhendas kümneid diplomi- ja kandidaaditöid, välipraktikaid ja ekspeditsioone, pidas loenguid ja lühikursusi paljudes välismaa ülikoolides. Hans-Voldemar Trass tõstatas Eestis loodus- ja keskkonnakaitse probleeme. 1968. aastal lõi ta lihhenoindindikatsioonilise meetodi õhukeskkonna saastatusastme määramiseks ning 1999. aastal meetodi põlismetsade seisundi määramiseks. 1976. aastal koostas ta maailma esimese täieliku ülevaate taimkatteteaduse ajaloost ja arengusuundadest.

Tema publikatsioonide arv ulatub kuuesajani.

 Kirjanduslik tegevus 
Hans Trassilt on ilmunud luuletusi (Looming 1974, nr 5), reisikirju, publitsistikat ning memuaariraamat "Üksi ja ühes. Mnemograafia" (Ilmamaa, Tartu 2002, 256 lk), mis sisaldab ka luulepõimikut.

2010. aastal ilmus publitsistikakogumik "Hellrange loodus ja inimene" (artikleid aastatest 1970–2007, Ilmamaa, 356 lk).

Isiklikku
Tema tütar esimesest abielust on Riina Kütt. Tema teine abikaasa oli näitleja Raine Loo, nende poeg on helilooja ja organist Toomas Trass.

Tunnustus
 1976 K. E. von Baeri mälestusmedal
 1988 Eesti Teaduste Akadeemia medal
 1991 Eesti Looduseuurijate Seltsi aupresident
 1996 Eesti Vabariigi teaduspreemia pikaajalise tulemusliku teadustöö eest lihhenoloogia vallas
 1996 Tartu Ülikooli suur medal
 1997 Venemaa Loodusteaduste Akadeemia välisliige
 1998 Valgetähe III klassi teenetemärk
 2006 Tartu linna aukodanik ja Tartu Suurtähe kavaler
 2008 Tartu Ülikooli aumärk
 2009 Eerik Kumari looduskaitsepreemia

Viited

Kirjandus
"Meie sõbrad, meie tuttavad" (intervjuude kogumik), III köide, Tallinn 1980, lk 32–41
Erast Parmasto, "Üks nõmmelõokese laulu saatel elatud elu" (raamatu "Üksi ja ühes" arvustus) – Akadeemia 2002, nr 6, lk 1303–08

Välislingid

Hans-Voldemar Trass Eesti TA kodulehel
Aivar Kull, "Akadeemik Trassi ökoloogiline süüme" (raamatu "Üksi ja ühes" arvustus – Postimees 17. mai 2002 (ilmunud ka A. Kulli raamatus "Kulli pilk", Tartu 2005, lk 298–299) 
Peeter Künstler, "Akadeemiku mälu" (raamatu "Üksi ja ühes" ja Uno Mereste raamatu "Toimunust ja kaasaelatust" 1. osa arvustus) – Eesti Ekspress 23. oktoober 2003, lk B9

Kategooria:Eesti lihhenoloogid
Kategooria:Eesti ökoloogid
Kategooria:Tartu Ülikooli professorid
Kategooria:Tartu Ülikooli botaanikaaia koosseis
Kategooria:Eesti NSV Teaduste Akadeemia liikmed
Kategooria:Eesti Teaduste Akadeemia liikmed
Kategooria:Eesti Looduseuurijate Seltsi presidendid
Kategooria:Valgetähe III klassi teenetemärgi kavalerid
Kategooria:Ordeni "Austuse märk" kavalerid
Kategooria:Eesti Looduseuurijate Seltsi auliikmed
Kategooria:Tartu aukodanikud
Kategooria:Tartu Ülikooli matemaatika-loodusteaduskonna vilistlased
Kategooria:Tallinna Nõmme Gümnaasiumi vilistlased
Kategooria:Vana-Jaani kalmistule maetud
Kategooria:Sündinud 1928
Kategooria:Surnud 2017
Kategooria:Eesti luuletajad